  Анжелика Тихонова корреспондент Удмуртиысь мунё театр Екатеринбургын ортчем мунё театръёслэн «Петрушка Великий» X калыккуспо фестивальзылэн лауреатэз луиз. Со сярысь «ВКонтакте» мерлыко вотэсысь бамаз элькунысь лулчеберетъя министр Владимир Соловьёв вераз. Удмуртиысь коллективез «Ноктюрн для влюблённых» постановкаез понна «Лучший актёрский ансамбль» номинациын пусйизы Ужъёсты жюри ёзчиос, кудъёсыз пӧлы театр критик, «Золотая Маска»-лэн экспертэз Владимир Спешков, Сцена искусствоосъя росси кун институтлэн проректорез, мунё театръёслэсь историзэс эскерись Анатолий Кулиш, «Культура Екатеринбурга» порталлэн валтӥсь редакторез Елена Азанова, театр критик, «Золотая Маска»-лэн экспертэз Арина Шепелёва, театр режиссёр, дышетӥсь Виктор Шрайман пыризы, дунъязы. Фестивале Россиысь, озьы ик Франциысь но Германиысь театр коллективъёс пыриськизы. Пусъём, «Ноктюрн для влюблённых» спектаклез Ижкарысь мунё театрлэн сцена вылаз 2018-тӥ арын пуктӥзы. Со бордын тодмо режиссёр-кукольник Евгений Ибрагимов но Удмуртиысь мунё театрысь валтӥсь суредась Денис Токарев ужазы.  Удмуртиысь мунё театрлэн данъетъёсыз                                                                                             vk.com (Владимир Соловьёв) Тегъёс: Лулчеберет Ижкар Удмуртия фестиваль Мунётеатр 100ар  